Maailman hipsteriystävällisimmät kaupungit on listattu. Suomesta kansainvälisen vertailun kärkipäähän nousivat Helsinki ja Tampere. Pääkaupunki löytyy sijalta 9, ja Tampereen sijoitus on 26.

Katu-uskottavasti nimetyn hipsteri-indeksin koostanut muuttofirma MoveHub on laittanut järjestykseen kaikkiaan 446 kaupunkia (siirryt toiseen palveluun) ympäri maailmaa. Vertailun mittarina on käytetty nuorten kaupunkilaisten suosimiksi miellettyjen palveluiden kuten mm. vegaanisten ravintoloiden, design-putiikkien, levykauppojen ja tatuointistudioiden määrää sataatuhatta asukasta kohti laskettuna.

Indeksi julkistettiin huhtikuun puolivälissä, ja tuoreeltaan siitä uutisoi mm. Helsingin Sanomat (siirryt toiseen palveluun).

Tulos paljastaa, että meillä Suomessakin hipsterin on hyvä olla. Mitä maailman 26. hipsteriystävällisimmässä kaupungissa mahdetaan tästä tuumata?

Hengaako hipsteri vinyylien välissä?

Luonteva paikka aloittaa hipsterinmetsästys on suunnata vinyylien väliin. Tampereen keskustassa, Itsenäisyydenkadulla sijaitsevan Levykauppa Aikakoneen laatikoita penkoo Tatu Kuukkanen.

– Viihdyn levykaupoissa, ja olen keräillyt levyjä oikeastaan koko ikäni, mies sanoo ja nostaa kotiinviemisten pinoon vanhaa suomalaista progea.

Tatu Kuukkanen viihtyy vinyylien parissa. Nyt matkaan tarttui mm. Seija Simolan levy. Anna Sirén / Yle

Pian käy ilmi, että Kuukkanen käy silloin tällöin myös kirpputoreilla ja vintage-kaupoissa ja saattaa löytää itsensä myös vegaaniravintolasta. Tatuointeja raitapaidan alla ei kuitenkaan ole, joten täysiä indeksinmukaisia hipsteripisteitä ei nyt jaeta.

– Sitä paitsi kieltäytyisin kunniasta. Eihän kukaan oikeasti halua sanoa itseään hipsteriksi, mies hymyilee.

Eihän kukaan oikeasti halua sanoa itseään hipsteriksi. Tatu Kuukkanen

Indeksin mittariston Tatu Kuukkanen kuitenkin tunnistaa. Kaupunki, jossa on erityisen paljon urbaania palvelutarjontaa, on vetävämpi.

– Kyllä minä kriteerit jollain tapaa allekirjoitan. Sellaisessa kaupungissa on kulttuurista pääomaa. Tarjolla on erilaisia mahdollisuuksia elämyksiin ja erilaisia tapoja kuluttaa.

Levykauppojen määrä vaikuttaa kaupungin sijoitukseen hipsteri-indeksissä. Levykauppa Aikakoneen omistaja Mika Tammisen mukaan suurin osa hänen asiakkaistaan on kuitenkin nuoruutensa levyistä kiinnostuneita keski-ikäisiä miehiä. Anna Sirén / Yle

Aikakoneen tiskin takana seisova yrittäjä Mika Tamminen hymyilee vinosti indeksistä kuultuaan.

– Jos mittarit näin sanovat, niin ehkä tässä sitten ollaan hipsterillä alalla.

Asiakaskunnastaan Tamminen ei tosin myönnä tuota tarunhohtoista hahmoa tunnistavansa.

– Varmaan täällä hipstereitäkin käy, mutta enimmäkseen asiakkaani ovat 40–60-vuotiaita äijiä, jotka keräilevät nuoruutensa hyviä levyjä takaisin.

Jos pari-kolmikymppinen tatuoitu kaveri siis lähtee Aikakoneesta vinyylit kainalossa, hän on todennäköisesti hipsterin sijaan biker-väkeä. Levyostoksilla iskenyt nälkä taltutetaan epäilemättä vegaaniravintolan sijaan pihvipaikassa.

Junttilasta urbaanin rennoksi

Matka jatkuu kaupungin ydinkeskustaan. Vain kivenheiton päässä Hämeenkadulta ja Keskustorilta sijaitsee design-putiikki Seele. Rekeillä roikkuu eettistä kotimaista päällepantavaa urbaanille nuorelle naiselle. Melko hipsteriä?

Yrittäjä Taru Heinänen ottaa Tampereen indeksimenestyksen huumorilla.

– Ei siihen ehkä liikaa kannata tarrautua, mutta onhan se ihan kiva tulla noteeratuksi tämmöisessä kategoriassa. Ja onhan ilmiö tietysti nähtävissä kaupungillakin.

Terri Niemi / Yle

Se, millainen imago kaupungilla on, ei ole Heinäsen mukaan yhdentekevää. Nainen kiemurtelee etsiessään sopivaa sanaa, mutta päätyy lopulta sanomaan suoraan, millainen mielikuva Tampereen yllä on aiemmin leijunut.

– Junttila. Tampere on kärsinyt vähän juntin maineesta, mutta nyt se junttius on muuttunut urbaaniksi rentoudeksi. Voin todellakin olla ylpeänä yrittäjänä täällä, hyllyt täynnä paikallisten vaate- ja korusuunnittelijoiden tuotoksia.

Tampere on kärsinyt vähän juntin maineesta. Taru Heinänen

Tatuoija haaveilee haahuilusta

Aleksanterinkatu on kivijalkayrittäjien katu. Pikkubaarien, vaateliikkeiden ja esimerkiksi vegaanikaupan joukosta löytyy hipsteri-indeksiä nostattava tatuointistudiokin. Katutason alapuolella sijaitsevassa Below Zerossa surisee, kun kuvat piirtyvät yhtä aikaa neljän asiakkaan nahkoihin.

Mikko Kiviranta isännöi tatuointistudiota Kyttälässä kivijalkaliikkeiden keskellä. Terri Niemi / Yle

Paikan omistaja Mikko Kiviranta ei ole kynän varressa juuri nyt, joten hänellä on hetki aikaa pohtia Tampereen indeksisijoitusta. Hänelle tämän hetken hipsterihenki näyttäytyy myös menneiden kautta.

– Uskon, että Tampere on ylipäätään aika vetovoimainen paikka luovien alojen ihmisille. Onhan täällä jo pitkään ollut esimerkiksi manserock, siinäkin mielessä ollaan aina oltu urbaani suomalainen kaupunki.

Tampere on ylipäätään aika vetovoimainen paikka luovien alojen ihmisille. Mikko Kiviranta

Tulevaisuuden kaupunkikeskustan Kiviranta visioi tukevan juuri modernia elämäntyyliä. Hämeenkatu voisi olla urbaaniin haahuiluun houkutteleva vihreä keidas, jonka varrella olisi elämää vuorokaudenajasta riippumatta.

– Uskoisin, että väki Tampereella on tulevaisuudessakin nuorekasta ja modernia. Kaupunki varmasti säilyttää vetovoimansa luovien ihmisten keskuudessa. Heidän varaansahan esimerkiksi keskustan pienten kivijalkayritysten palveluiden tuottaminen on tähänkin saakka rakentunut.

Yhtenä hipsteri-indeksin mittareista käytettiin tatuointistudioiden määrää. Tässä ihot saavat väriä tamperelaisessa Below Zerossa. Terri Niemi / Yle

Matkustava hipsteri haluaa instakelpoisen kohteen

Vaikka hipsteri-indeksiä ei kovin vakavasti ottaisikaan, ei kaupungin nuorekkaasta imagosta ole haittaa myöskään matkailupuolella.

– Nuoret eurooppalaiset aikuiset ovat meille todella tärkeä kohderyhmä, vahvistaa Visit Tampereen markkinoinnista ja viestinnästä vastaava Karoliina Lehtonen.

Tampereella on esimerkiksi todella vahvasti kehittyvä kahvila-, ravintola- ja pienpanimokulttuuri. Karoliina Lehtonen

Hyvä sijoitus tämäntyyppisessä kansainvälisessä vertailussa ei tullut Visit Tampereen (siirryt toiseen palveluun) toimistolla yllätyksenä.

– Meiltä löytyy juuri kaikkea sitä, mikä hipsterihenkiselle ihmiselle on tärkeää. Tampereella on esimerkiksi todella vahvasti kehittyvä kahvila-, ravintola- ja pienpanimokulttuuri sekä useita nyt nosteessa olevia yleisiä saunoja.

Tampereen kahvilatarjonta on viime vuosina kehittynyt hurjaa vauhtia. Yksi tuoreimmista tulokkaista on Cafe Puusti. Terri Niemi / Yle

Hipsteriyteen liitetään usein myös tiedostavuus, ja tutkimusten mukaan matkakohdetta valittaessa arvoilla on väliä. Urbaani matkaaja on vastuullisuuden lisäksi myös visualisti, joka jakaa mielellään lomakuviaan esimerkiksi Instagramissa.

– Kaupungista pitää löytyä ns. instakelpoisia kohteita. Niiden esiin tuomiseksi Tampereella on satsattu poikkeuksellisen paljon. Meillä on esimerkiksi oma valokuvaaja, mikä ei ole ihan tavallista. En ole mikään hipsteriasiantuntija, mutta hyvien instakuvien uskon kyllä vetoavan heihinkin, Lehtonen hymyilee.

Kaupungista pitää löytyä ns. instakelpoisia kohteita. Karoliina Lehtonen

Tiedottaja Jenni Pöyry Helsinki Marketingista (siirryt toiseen palveluun) on samoilla linjoilla tamperelaiskollegansa kanssa. Nuoret aikuiset ovat tärkeä turistikohderyhmä, eikä hieno sijoitus hipsteri-indeksissä varsinaisesti yllättänyt.

– Helsinki valitaan matkakohteeksi usein nimenomaan kaupunki- ja ruokakulttuurin perusteella. Olemme muutenkin nyt hyvässä nosteessa, sillä moni nuori matkustaja haluaa suurten eurooppalaisten turistikohteiden sijasta vähän pienempään urbaaniin paikkaan. Helsinki on silloin vahvoilla, Pöyry sanoo.